U skladu sa odredbom člana 18 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija (“Službeni list CG”, broj 41/18), Ministarstvo javne uprave, digitalnog društva i medija objavljuje

**Izvještaj o sprovedenoj javnoj raspravi u izradi**

**Programa za privlačenje digitalnih nomada u Crnoj Gori do 2025. godine i Akcionog plana za 2022. godinu**

U skladu sa odredbom člana 12 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija (“Službeni list CG”, broj 41/18), Ministarstvo javne uprave, digitalnog društva i medija je 8. novembra 2021. godine objavilo *Javni poziv na javnu raspravu o nacrtu Programa za privlačenje digitalnih nomada u Crnoj Gori do 2025. godine sa Akcionim planim za 2022. godinu*[[1]](#footnote-1).

Zainteresovane strane i građani svoje inicijative, predloge, sugestije i komentare mogli su dostaviti na e-mail adresu: marija.jankovic@mju.gov.me ili putem servisa eParticipacija.

Javna rasprava je trajala 20 dana od dana objavljivanja javnog poziva na internet stranici Ministarstva javne uprave, digitalnog društva i medija [www.mju.gov.me](http://www.mju.gov.me) i portalu e-uprave [www.euprava.me](http://www.euprava.me).

U okviru javne rasprave održan je okrugli sto 8. novembra 2021. godine u Podgorici. Učesnicima/ama je predstavljen nacrt Programa za privlačenje digitalnih nomada u Crnoj Gori do 2025. sa Akcionim planom za 2022.

Nakon završene javne rasprave Ministarstvo javne uprave, digitalnog društva i medija je razmotrilo sve pristigle primjedbe, predloge i sugestije, te objavljuje Izvještaj o sprovedenoj javnoj raspravi.

**Pregled učesnika javne rasprave i pregled dobijenih inicijativa, predloga, sugestija i komentara**

U toku javne rasprave dostavljeno je osam pitanja od strane jedne kompanije putem servisa e-participacije i tri komentara/predloga od strane jedne nevladine organizacije na propisanom obrascu.

**“S&T Crna Gora”**

Na osnovu zapažanja nakon uvida u Nacrt Programa, nije nam jasno kakav je status predviđen za digitalne nomadi u CG.

1. Kako se pribavljaju dokazi o njihovom prihodu? 2. Dokaz o izmirenim porezima? 3. Dokaz da nije dio neke kaznene i krivične evidencije ili neke sankcije i sl.? 4. Da li ova kategorija može da se zvanično zaposli u CG? 5. Da li je predviđeno povezivanje matičnih registara zemalja digitalnih nomada sa registrima u CG? 6. Da li je predviđeno da se kroz aktivnost digitalnih nomada obezbijedi koncept crowdsourcing (izvor prihoda, izvor ideja, izvor projektnih rješenja i sl.) 7. Da li je za ovu kategoriju obezbijeđen način zaštite autorskih prava? 8. Da li će status digitalnih nomada biti obuhvaćen kroz postojeći zakon o strancima ili će taj zakon biti promijenjen i u kom dijelu?

**Odgovor Ministarstva javne uprave, digitalnog društva i medija:**

Program za privlačenje digitalnih nomada u Crnoj Gori do 2025. godine je dio odgovora Vlade Crne Gore na potrebu definisanja strateškog pristupa u stvaranju povoljnog okruženja za djelovanje digitalnih nomada u Crnoj Gori i prilagođavanja normativnog, zakonodavnog, ali i cjelokupnog društvenog ambijenta rastućoj populaciji digitalnih nomada.

Izazovi su prepoznati u normativnom okviru, u okviru kojeg je potrebno mijenjati Zakon o strancima (Službeni list Crne Gore, broj 12/18 i 3/19) te je to i predviđeno u pratećem Akcionom planu za 2022. godinu. Dopunom ovog Zakona, status digitalnog nomada bi bio pravno definisan kao i uslovi za odobrenje/izdavanje dozvola za privremeni boravak za digitalne nomade. Izmjene Zakona o strancima bi obuhvatale određene dopune posebno, u dijelu same definicije digitalnog nomada, koja kaže da je “digitalni nomad stranac koji je zaposlen ili obavlja poslove elekronskim putem za strano privredno društvo koje nije registrovano u Crnoj Gori ili je preduzetnik koji ne obavlja poslove ili ne pruža usluge poslodavcima i/ili privrednim društvima registrovanim u Crnoj Gori”, kao i u dijelu definisanja dužine privremenog boravka za digitalne nomade. Izmjene i dopune pomenutog Zakona, u skladu sa procedurama Ministarstva unutrašnjih poslova, pratiće i izmjene Pravilnika i pratećih Uredbi u kojima će biti definisani uslovi i odredbe koje će podrazumijevati sve neophodne dokaze koje je potrebno imati, a u cilju regulisanja statusa digitalnih nomada. Ove norme bi dale odgovor na prva četiri i osmo pitanje, koja zapravo predstavljaju okosnicu za dopune Zakona o strancima.

U odnosu na povezivanje matičnih registara zemalja digitalnih nomada sa registrima u CG ističemo da će uslovi i metode za realizaciju takve aktivnosti biti dio dodatnih konsultacija unutar nadležnih resora u narednom periodu. Trenutno nije predviđeno da se kroz aktivnost digitalnih nomada obezbijedi koncept crowdsourcing (izvor prihoda, izvor ideja, izvor projektnih rješenja i sl.), ali će ovaj predlog biti dodatno razmatran od strane operativnih timova nakon javne rasprave. Takođe, u saradnji sa Direkcijom za zaštitu intelektualne svojine biće razmotreno pitanje o zaštiti autorskih prava digitalnih nomada.

**NVO Montenegro Digital Nomads Collective**

**Primjedba/predlog/sugestija 1:** Loše definisani indikatori Akcionog plana, za operativni cilj 3: Povećana prepoznatljivost CG kao privlačne destinacije za Digitalne nomade

**Obrazloženje primjedbe/predloga/sugestije 1:** Indikatori se odnose na outpute koji će bti realizovani kroz saradnju MJUDDM, NTO, i drugih relevatnih aktera i nisu usmjereni na rezultate. Broj realizovanih kampanja ne govori o kvalitetu istih. Takođe, indikator #3 je daleko ispod mogućeg nivoa (Crna Gora se već spominje kao destinacija za digitalne nomade u brojnim blogovima i medijima) i potpuno je nejasno na koje međunarodne medije se misli (kako se mjeri njihova relevantnost za ciljnu populaciju). Sugestija, kreirati hard i soft outcomes. Soft outcomes: 1) povećana svijest o Crnoj Gori kao digital nomad destinaciji (mjeri se putem anketa, press clipping-a), 2) stav nomada prema Crnoj Gori kao digital nomad destinaciji (mjeri se putem anketa). Hard outcomes: 1) broj prijava za digital nomad vizu (mjeri se putem online sistema), 2) broj bukiranih dana/prenoćišta u coworking/coliving prostorima (putem podataka dobijenih od strane ovih prostora), 3) broj nomada koji prisustvuju događajima namijenjenim ovoj populaciji (mjeri se putem podataka dobijenih od strane NVO i drugih aktera koji organizuju specifične DN događaje).

**Odgovor Ministarstva javne uprave, digitalnog društva i medija:**

Na početku, moramo navesti je da će nakon usvajanja Programa za privlačenje digitalnih nomada u Crnoj Gori do 2025. godine, i pored Radne grupe biti oformljen Operativni tim koji će pomagati u implementaciji, ali i evaluaciji aktivnosti koje su realizovane iz Akcionog plana programa. Operativni tim će se sastojati od predstavnika nadležnih ministarstava koji su bitni za sprovođenje Programa, ali i predstavnika ICT, civilnog i akademskog sektora. U ovom timu vidimo značajnu Vašu ulogu, kao predstavnika organizacije koja je usko vezana za djelovanje digitalnih nomada u Crnoj Gori.

Nakon javne rasprave, određen sadržaj, pa i u dijelu indikatora i aktivnosti je ažuriran u skladu sa komentarima sa javne rasprave. Sami indikatori su definisani u skladu sa metodološkim okvirom, koji je korišćen prilikom izrade Programa, te s tim u vezi smatramo da outcomes odnosno ishodi koje ste sugerisali bi podrobnije bili uključeni i definisani u okviru same kampanje, a u dijelu aktivnosti u okviru Programa: *Sprovođenje kampanje ,,Crna Gora - destinacija za digitalne nomade''.* Rezultati same kampanje i komunikacioni plan u dijelu tipovi medija koji bi bili dio kampanje bi se operativno definisali kao dio pomenute aktivnosti, te s tim u vezi prihvatamo date sugestije.

Broj online prijava za regilisanje statusa digitalnih nomada previđeni su u okviru aktivnosti “*Kreiranje e-servis za apliciranje za sticanje statusa digitalnih nomada”*, kao i “*Kreirati website za digitalne nomade na engleskom jeziku”,* biće posmatrani kao rezultat u okviru tih aktivnosti, te s tim u vezi zahvaljujemo se na ovoj sugestiji.

Broj bukiranih dana/prenoćišta u coworking i coliving prostorima - Ministarstvo nema uvid u ove statistike, tako da bi u ovom slučaju pomenuti prostori morali biti nosioci date aktivnosti. U ovom trenutku, smatramo da ova analitika treba da bude dio informacione platforme koja se kreira i to na informativnoj osnovi, a samim vlasnicima coworking i coliving prostora bismo ostavili kao opciju da se izjasne da li im je ovo prihvatljivo.

**Primjedba/predlog/sugestija 2:** Nepotpuni indikator za nepotpuni cilj 2: Povećana dostupnost informacija i usluga namjenjenih digitalnim nomadima

**Obrazloženje primjedbe/predloga/sugestije 2:** Trenutno naša NVO, kao i pojedine kompanije i organizacije pružaju najviše informacija za digitalne nomade. Nije jasno kako broj realizovanih aktivnosti i usluga od strane coworking i coliving prostora utiče na povećanu dostupnost infomacija i usluga za nomade. Moja sugestija je da Ministarstvo kao krovna organizacija objedini aktere (coliving, coworking prostore, NVO i kompanije) i obezbjedi platformu za razmjenu informacija kako ne bi dolazilo do realizacije istih aktivnosti.

**Odgovor Ministarstva javne uprave, digitalnog društva i medija:**

Sugestija se prihvata, tako da smo aktivnost preimenovali na način “*Kreirati website za digitalne nomade na engleskom jeziku”,* nosilac aktivnost će biti Ministarstvo javne uprave, digitalnog društva i medija, ali će se aktivnost realizovati u saradnji sa svim relevantnim akterima, kao i Operativnim timom za realizaciju programa.

Takođe, u okviru Programa prepoznata je krovna promotivna aktivnost *,,Crna Gora - destinacija za digitalne nomade'',* nosilac aktivnost će biti Ministarstvo javne uprave, digitalnog društva i medija, ali će se aktivnost realizovati u saradnji sa svim relevantnim akterima, kao i Operativnim timom za realizaciju programa.

Vidimo značajnu ulogu u realizaciji ove aktivnosti i Vaše organizacije, te s tim u vezi ćemo Vas kontaktirati odmah po usvajanju Programa i početka implementacije istog.

**Primjedba/predlog/sugestija 3:** Nepostojanje operativnog cilja 4: Interna promocija digitalnih nomada u Crnoj Gori i povećanje svijesti društva o aktivnostima Ministarstva i drugih aktera.

**Obrazloženje primjedbe/predloga/sugestije 3:** Nepostojanje dovoljno coliving hubova i nedovoljna informisanost izdavaoca privatnog smještaja o lifestyle-u digitalnih nomada stvara lošu infrastrukturu za privlačenje nomada koji će naići na više cijene rentiranja smještaja po danu i nepostojanje opcija kratkoročnog najma (do 3 ili 6 mjeseci). Sugestija je da se informiše domaća javnost o svim aktivnostima putem kampanja na kojima bi radili MJUDD, NVO, coliving i coworking prostori, NTO i LTO.

**Odgovor Ministarstva javne uprave, digitalnog društva i medija:**

Sugestija se prihvata, tako da smo aktivnost preimenovali na način da bude prepoznata jedna aktivnost kao*,,Crna Gora - destinacija za digitalne nomade'',* nosilac aktivnost će biti Ministarstvo javne uprave, digitalnog društva i medija, ali će se aktivnost realizovati u saradnji sa svim relevantnim akterima, kao i Operativnim timom za realizaciju programa. Vidimo značajnu ulogu u realizaciji ove aktivnosti i Vaše organizacije, te s tim u vezi ćemo Vas kontaktirati odmah po usvajanju Programa i početka implementacije istog.

1. <https://www.gov.me/clanak/javna-rasprava-o-nacrtu-programa-za-privlacenje-digitalnih-nomada-u-crnoj-gori-do-2025-godinesa-akcionim-planim-za-2022-godinu> [↑](#footnote-ref-1)